Omnibus presentes litteras inspecturis. Willelmus, abbas, totusque conventus ecclesie Beati-Johannis Senon. in Domino salutem. Noverint universi quod cum de discordia que vertebatur inter nos, ex una parte, ac magistrum et fratres maioris domus-Dei Senon., ex altera, in venerabiles viros magistrum Hugonem Deimberti, canonicum Senon., et Radulfum, priorem Sancti-Salvatoris-de-Vineis, fuisset hinc inde unanimiter et concorditer compromissum, videlicet, super medietate cujusdam domus site in Campo-defuncti-Guiardi, quam defunctus Odo, quondam presbiter Malleii, pro suo anniversario faciendo, sicut dicebamus, nobis dederat in elemosinam, quod pars negabat adversa. Tandem, de consilio bonorum, inter nos et ipsos magistrum et fratres fuit compositum in hunc modum: quod nos dedimus eisdem magistro et fratribus sexaginta solidos Paris., ipsique quitaverunt nobis cameram super cellarium et cellarium desubtus cameram, sicut dicta camera se comportat usque ad muros civitatis Senon., et murus de medio qui dividit cameram a chassio Magne-Domus communi erit utrique, tam domui quam camere, ita quod quilibet a parte sua super dictum murum poterunt edificare. Nos, autem, si quid juris habebamus in toto predicto chassio Magne-Domus et in camera juxta eandem domum, versus ecclesiam Beati-Petri de Dongione et veterem posternam qua itur ad Marchaellum sita, sicut idem chassium et ipsa camera se comportant usque ad dictos muros civitatis, domus-Dei quitavimus in perpetuum supradicte. In cujus rei memoriam et testimonium presentes litteras sigillorum nostrorum munimine fecimus roborari. Actum, anno Gracie Mº CCº vicesimonono, mense augusto.